b"\n_START_ARTICLE_\nHenri Moissan\n_START_SECTION_\nBiografia\n_START_PARAGRAPH_\nVa n\xc3\xa9ixer el 28 de setembre de 1852 a la ciutat de Par\xc3\xads. Va estudiar al Liceu de Meaux, a l'Institut d'Agronomia de Par\xc3\xads i a l'Institut de Toxicologia de la mateixa ciutat. Va treballar al Museu Nacional d'Hist\xc3\xb2ria Natural de Par\xc3\xads i als laboratoris d'Edmond Fr\xc3\xa9my. _NEWLINE_Posteriorment va ser professor a l'Escola Superior de Farm\xc3\xa0cia des de 1879, arribant a impartir qu\xc3\xadmica i toxicologia el 1886. Des de 1900 va ser professor de qu\xc3\xadmica a la Universitat de Par\xc3\xads. Va ingressar en l'Acad\xc3\xa8mia de Ci\xc3\xa8ncies en 1891._NEWLINE_Moissan va morir sobtadament a la ciutat de Par\xc3\xads el 20 de febrer de 1907, suposadament a causa d'un atac d'apendicitis.\n_START_SECTION_\nRecerca cient\xc3\xadfica\n_START_PARAGRAPH_\nInici\xc3\xa0 la seva recerca al voltant del fluor el 1884, per\xc3\xb2 no fou fins a l'any 1886 que va aconseguir a\xc3\xafllar el fluor, en forma de gas groguenc verd\xc3\xb3s, per l'electr\xc3\xb2lisi d'una soluci\xc3\xb3 de fluorhidrat pot\xc3\xa0ssic en l'\xc3\xa0cid fluorh\xc3\xaddric. L'exist\xc3\xa8ncia del fluor es coneixia des de molts anys abans, per\xc3\xb2 tots els intents d'obtenir-lo havien fracassat, i fins i tot alguns investigadors havien mort en l'intent. _NEWLINE_Tamb\xc3\xa9 va idear un forn d'arc capa\xc3\xa7 d'arribar a temperatures de 4.100\xc2\xa0\xc2\xb0C, que permet reduir els minerals de certs metalls, com l'urani, crom, wolframi, vanadi, mangan\xc3\xa8s, titani i el molibd\xc3\xa8. _NEWLINE_El 1892 va donar a con\xc3\xa8ixer el seu m\xc3\xa8tode de preparaci\xc3\xb3 de petits diamants artificials a partir de carboni dissolt en ferro colat, el que va produir una gran sensaci\xc3\xb3. Fou un dels primers a realitzar investigacions al voltant del calci, descobert l'any 1808 per Humphry Davy, aconseguint una puresa del 99% per l'electr\xc3\xb2lisi del iodur de calci (CaI\xe2\x82\x82)._NEWLINE_El 1906 fou guardonat amb el Premi Nobel de Qu\xc3\xadmica pels seus experiments sobre l'a\xc3\xafllament del fluor. Al seu retorn a Par\xc3\xads va morir sobtadament sense saber-se si els seus experiments al voltant del fluor hi van contribuir."